Fiskere på Gazastripen ønsker åpnere hav
Palestinerne kan nå seile opptil seks nautiske mil ut fra kysten, i stedet for tre, sa Rafat Shehada til Hamas' statsminister Ismail Haniyeh. - Det der er bare vrøvl. Vi trenger minst det doble for å kunne fiske i fred. Det lovet de oss i Oslo, sier 21 år gamle Ibrahim Baker.Baker og hans kolleger i den sønderbombede havnen i Gaza by kan ikke mye om Norden. Men Oslo-avtalen mellom palestinerne og Israel kjenner de til. - Israelerne skjøt på oss da vi var ute i natt. De burde lese avtalen de selv har undertegnet, sier Baker. Fiskebåten han jobber på, er en av de større i havnen og er eid av hans onkel, Abu Tamer. Besetningen er på 14 personer, de fleste slektninger. Tamer forteller at det er drøyt 4.000 fiskere i Gaza by, og konflikten mellom palestinerne og Israel gjør jobben vanskelig. I 2007, da islamistiske Hamas kom til makten på Gazastripen, innførte Israel en blokade, opprettet en 300 meter bred buffersone langs grensen og la restriksjoner på hvor langt ut palestinske fiskere kunne dra.- Om vi skal kunne leve av dette, må vi ha et sted å fiske. Sånn det er nå, har vi måttet reise helt ned mot Egypt for å få fangst. Og under åttedagerskrigen våget vi oss ikke ut en eneste gang, sier Tamer. - Oftest skyter israelerne bare i vannet rundt oss. Men det har hendt at de senket båter som har våget seg for langt ut, legger Baker til. Egyptiske og israelske tjenestemenn skal møtes mandag for å diskutere andre sider ved våpenhvilen, som trådte i kraft onsdag kveld. 168 palestinere og seks israelere ble drept i løpet av den åtte dager lange krigen mellom Hamas og Israel.
Israel har lettet på restriksjonene for fiskerne på Gazastripen som en del av våpenhvileavtalen med Hamas, men fiskerne jubler ikke.